Soektog na skrander jong man eindig tragies | Maroela Media
Stephen Nieuwoudt (19) het Sondag oënskynlik vermis geraak.
Die soektog na die 19-jarige Stephen Nieuwoudt wat Sondag spoorloos verdwyn het, het Dinsdag hartseer geëindig toe sy liggaam by die Botaniese Tuin in die Harrismith-omgewing gevind is.
Maroela Media het vroeër berig 'n reusesoektog is na Nieuwoudt begin nadat hy Sondagmiddag by sy ouerhuis op Harrismith weg is, oënskynlik om by 'n vriend op 'n plaas by Verkykerskop te gaan kuier.
Brig. Motantsi Makhele, polisiewoordvoerder in die Vrystaat, het vroeër gesê Nieuwoudt se pa, ook Stephen, het die vriend se ma op Harrismith raakgeloop en gevra waar sy seun is. Volgens haar het Stephen nooit op die plaas aangekom nie.
Nieuwoudt se motor is vroeër vandag verlate in die Platberg-omgewing gevind, maar daar was steeds geen teken van hom nie. Polisielede, met die hulp van snuffelhonde en lede van die gemeenskap, het die gebied by die Botaniese Tuin gefynkam.
Kol. Thandi Mbambo, polisiewoordvoerder, het 'n kort ruk gelede gesê Nieuwoudt se liggaam is met 'n skietwond aan die kop en 'n .270-geweer langs hom gevind.
"In hierdie stadium word geen vuilspel vermoed nie en 'n geregtelike doodsondersoek word gedoen," het sy gesê.
Nieuwoudt se gesin het mense vroeër op Facebook gevra vir gebede dat hy gevind sal word.
Dit is voorwaar 'n tragedie om jou kind op so 'n manier te verloor. Baie sterkte aan die gesin, familie en uitgebreide vriendekring.
Baie baie tragies.
Ons kinders is seer Suid Afrika se vooruitsig lyk so donker vir ons hoe moet dit vir ons kinders lyk? Dit is so hartseer as 'n begaafde kind hierdie uitweg kies.